आंध्र प्रदेश : पुलिस कांस्टेबल की नौकरी के लिए डॉक्टरेट, एलएलबी, एमटेक डिग्री धारकों ने आवेदन किया
आंध्र प्रदेश में पुलिस कांस्टेबल के पद पर भर्ती के लिए आवेदन करने वालों में कम से कम 10 पीएचडी डिग्री धारक और 930 एमटेक डिग्री धारक अभ्यर्थी शामिल हैं।
इस पद पर भर्ती के लिए रविवार को लिखित परीक्षा होगी।
राज्य स्तरीय पुलिस भर्ती बोर्ड (एपीएसएलपीआरबी) के एक आधिकारिक बयान के अनुसार, कांस्टेबल पद के लिए आवश्यक योग्यता 12वीं कक्षा उत्तीर्ण करना है।
अभ्यर्थियों की सूची में 5,284 एमबीए, 4,365 एमएससी और 94 एलएलबी डिग्री धारक शामिल हैं।
बयान के मुताबिक, कांस्टेबल के 6,400 पदों की भर्ती परीक्षा के 5,03,486 अभ्यर्थियों में कुल 13,961 स्नातकोत्तर और 1,55,537 स्नातक अभ्यर्थी शामिल हैं। इनमें से 3,95,415 पुरुष और 1,08,071 महिलाएं हैं।
लिखित परीक्षा के माध्यम के लिए 3.64 लाख से अधिक आवेदकों ने तेलुगु, जबकि 1.39 लाख से अधिक ने अंग्रेजी और 227 ने उर्दू माध्यम को चुना है।
ज्ञात हो कि पिछले कुछ वर्षों में यह देखा गया है कि देश भर में उच्च शिक्षा प्राप्त युवा बढ़ती बेरोज़गारी के चलते निचले पदों के लिए निकलने वाली भर्ती के लिए आवेदन करने को मजबूर हैं।
बता दें कि साल 2018 में यूपी में चपरासी/संदेशवाहक के 62 पदों के लिए पुलिस विभाग ने आवेदन मंगाया था जिसके लिए न्यूनतम योग्यता पांचवीं पास रखी गई थी। मगर जिन युवाओं ने इसके लिए आवेदन किया, उसे देख सेलेक्शन बोर्ड हैरान रह गया था। 62 पदों के लिए क़रीब 50 हज़ार ग्रैजुएट, 28 हज़ार पोस्ट ग्रैजुएट्स ने आवेदन किया था। इतना ही नहीं चपरासी बनने की क़तार में 3700 पीएचडी (डॉक्टरेट) धारक भी शामिल थे।
ग्रैजुएट और पोस्ट ग्रैजुएट में भी बी.टेक और एमबीए किए अभ्यर्थी शामिल थे। इस भर्ती के लिए 93,000 आवेदकों में से सिर्फ़ 7400 ही ऐसे हैं जिन्होंने पांचवीं से 12वीं के बीच पढ़ाई की थी।
इस तरह की स्थिति किसी एक राज्य या दो राज्य की नहीं बल्कि पूरे देश में यही स्थिति है जहां निचले पदों पर नौकरी के लिए उच्च शिक्षा प्राप्त युवा आवेदन करने को विवश हैं।
बात मध्य प्रदेश की करें तो साल 2021 में मध्य प्रदेश के ग्वालिर ज़िला अदालत में चपरासी, माली, ड्राइवर और स्वीपर के 15 पदों के लिए 11 हज़ार अभ्यर्थियों ने आवेदन किया था। चतुर्थ श्रेणी की इन नौकरियों के लिए ग्रेजुएट और पोस्ट ग्रेजुएट उम्मीदवार क़तार लगाकर इंटरव्यू देने पहुंचे थे।
(न्यूज़ एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva